钦定古今图书集成/明伦汇编/闺媛典/第353卷 > 《日出东南隅行》陆机
## 钦定古今图书集成/明伦汇编/闺媛典/第353卷 > 《日出东南隅行》陆机

扶桑升朝晖，照此高台端。高台多妖丽，濬房出清颜。
淑貌耀皎日，惠心清且闲。美目扬玉泽，蛾眉象翠翰。
鲜肤一何润，秀色若可餐。窈窕多容仪，婉媚巧笑言。
暮春春服成，粲粲绮与纨。金雀垂藻翘，琼珮结瑶璠。
方驾扬清尘，濯足洛水澜。蔼蔼风云会，佳人一何繁。
南崖充罗幕，北渚盈軿轩。清川含藻景，高岸被华丹。
馥馥芳袖挥，泠泠纤指弹。悲歌吐清响，雅舞播《幽兰》。
丹唇含《九秋》，妍迹陵《七盘》。赴曲迅惊鸿，蹈节如集鸾。
绮态随颜变，沈姿无定。〈一作乏〉《源》。俯仰纷阿那，顾步咸
可懽。遗芳结飞飙，浮景暎清湍。冶容不足咏，春游良
可叹。